प्रोढ़ता दा इक्क लच्छन ऐ—बिना संकोच ते झाके दे मनुक्खी सरबन्धें ते मनोभावें दे बारे च खुल्ली-डुल्ली गल्ल। डोगरी कवता च श्रृंगार दे किश पैहलुएं पर लिखने बोलने दे सरबंध च अजें बी संकोच ते झाका ऐ—इक चाल्ली दी बौद्धिक वर्जना ऐ। वरना केह् कारण ऐ जे अजें तोड़ी भर्तहरी दे श्रृंगार—शतक दा डोगरी अनुवाद जेहड़ा नीतिशतक ते बैराग्यशतक दे अनुवादें दे कन्ने-कन्ने तेआर कीता दस्सेआ जन्दा ऐ, नेईं छपेआ। इक्क दूआ लच्छन ऐ-कोरी भावुकता, नारेबाजी ते होर चाल्ली दे उपराले भावछुलें दी गैर मजूदगी। पर डोगरी कवता कोरी भावना नारेबाजी ते मिथ्या भावनाएं कन्ने भरोची दी ऐ। गीत सुक्कमसुक्की भावुकता भरोचे, गजल कोरी भावुकता भरोची। राम लाल शर्मा हुन्दियें गजलें गी छोड़िये बड़ियां घट्ट गजलां मिलंगन जेह्‌ड़ियां ऐसी भावुकता दे दोशै कोला खाली न। इक्क होर लच्छन ऐ शब्द ते अर्थ दा ऐसा संजोजन,ऐसा गठन जे कवि दी कल्पना दा विशे, ओह्‌दी सिरजना दा भाव अक्खियें दे सामनै सजीव होई जा, कोई शब्द फिजूल नेईं होन। डोगरी कवता च रचना दी कलात्मकता, भाव-सौंदर्य संयोजन ते गठन आस्से ज्यादा ध्यान दित्ता गदा नेईं लबदा। मधुकर जां स्पोलिया जां वियोगी जनेहआ कवि बगी निकलदा ऐ ते ब’न्न त्रोड़ियै छल छल बगदा ऐ। उन्दियें रचनाएं च वेग ऐ, पर संयम ते कलात्मकता ? बेग च ओह् कुतै रुढ़ी जन्दे न।